PMIndiaData/PMIndiaSum huggingface dataset:
अखिल भारतीय व्याघ्र अनुमान-2018 च्या चौथ्या अंकाचे पंतप्रधानांच्या हस्ते प्रकाशन

जागतिक व्याघ्र दिनानिमित्त पंतप्रधान नरेंद्र मोदी यांनी आज नवी दिल्लीत लोककल्याण मार्ग या त्यांच्या निवासस्थानी अखिल भारतीय व्याघ्र अनुमान सर्वेक्षणाच्या चौथ्या अंकाचे प्रकाशन केले. या सर्वेक्षणानुसार देशातल्या वाघांची संख्या 2967 पर्यंत पोहोचली आहे. भारतासाठी हे ऐतिहासिक यश आहे असे पंतप्रधान यावेळी म्हणाले. व्याघ्र संरक्षणासाठी भारत कटिबद्ध असल्याचा पुनर्रुच्चार त्यांनी केला. व्याघ्र संवर्धनाच्या क्षेत्रात सर्व संबंधितांनी उत्तम काम केले आहे असे सांगत कामाच्या गतीचेही त्यांनी कौतुक केले. ‘संकल्प से सिद्धी’ याचे हे आदर्श उदाहरण आहे असे ते म्हणाले. जेव्हा भारतीय लोक काहीतरी करण्याचा निश्चय करतात तेव्हा जगातली कुठलीही ताकद त्यांना आपले उदिृष्ट मिळवण्यापासून रोखू शकत नाही असे पंतप्रधान म्हणाले. जवळपास 3000 वाघांचे घर ठरलेला भारत आज वाघांसाठी सर्वात मोठे निवासस्थान आहे असे पंतप्रधान म्हणाले. पर्यावरण संवर्धनाच्या क्षेत्रात काही निवडक काम करण्यापेक्षा सर्वसमावेशक काम करण्याची गरज आहे असे त्यांनी सांगितले. समग्र विचार केल्यावर विकास आणि पर्यावरण यांच्यात समतोल साधणं शक्य आहे असे ते म्हणाले. आपली धोरणे आणि अर्थव्यवस्थेत संवर्धनाविषयीचा दृष्टीकोन बदलणे आवश्यक आहे असे त्यांनी सांगितले. भारतातील नागरिकांसाठी आम्ही आणखी घरे बांधणार आहोत मात्र त्याचवेळी वन्य प्राण्यासाठीही उत्तम अधिवास निर्माण करणार आहोत. भारतात एकाच वेळी सागरी अर्थव्यवस्थाही असेल आणि सागरी जीवसृष्टीचे संवर्धनही केले जाईल. या समतोलातूनच आपण एक मजबूत आणि सर्वसमावेशक भारत निर्माण करु शकतो असे पंतप्रधान म्हणाले. भारत आर्थिकदृष्ट्या आणि पर्यावरणदृष्ट्याही समृद्ध होईल असा विश्वास त्यांनी व्यक्त केला. भारतात चांगले रस्ते निर्माण होतील तसेच स्वच्छ नद्याही असतील. रेल्वेचे उत्तम जाळे असेल त्यासोबतच चांगले वन आच्छादनही असेल असे मोदी म्हणाले. गेल्या पाच वर्षात देशात अत्याधुनिक पायाभूत सुविधांची उभारणी करण्याच्या दिशेने जलद गतीने काम होत आहे. मात्र त्याचवेळी वन आच्छादनही वाढले आहे. संरक्षित वन क्षेत्रात वाढ झाली आहे असे पंतप्रधानांनी सांगितले. 2014 साली 692 संरक्षित वन क्षेत्रं होती. आज 2019 पर्यंत त्यांची संख्या 860 इतकी झाली आहे. त्याशिवाय सामुदायिक संरक्षित वनं क्षेत्रांची संख्या 2014 मध्ये 43 इतकी होती. ती आता 100 च्या पुढे गेली आहे. भारतीय अर्थव्यवस्था ‘स्वच्छ इंधन आधारित’ आणि ‘शाश्वत ऊर्जा आधारित’ व्हावी यासाठी सरकार अविरत प्रयत्न करत आहे. भारताला ऊर्जा क्षेत्रात सुरक्षित करण्यासाठी घन कचरा आणि जैव कचऱ्यापासून निर्माण होणार बायोगॅस महत्वाचे योगदान देत आहे. उज्ज्वला आणि उजाला या योजनांचाही त्यांनी उल्लेख केला. व्याघ्र संवर्धनासाठी आणखी जास्त प्रयत्न होण्याची गरज आहे असे पंतप्रधान यावेळी म्हणाले. केंद्रीय वन, पर्यावरण आणि हवामान बदल मंत्री प्रकाश जावडेकर, केंद्रीय वन, पर्यावरण आणि हवामान बदल राज्यमंत्री बाबुल सुप्रियो आणि पर्यावरण सचिव सी.के.मिश्रा यांच्यासह अनेक मान्यवर यावेळी उपस्थित होते.
कॅनडाचे विरोधी नेते अँड्र्यू शिअर यांनी घेतली पंतप्रधानांची भेट

कॅनडाच्या पुराणमतवादी पक्षाचे नेते आणि विरोधी पक्षनेते अँड्र्यू शिअर यांनी पंतप्रधान नरेंद्र मोदी यांची आज भेट घेतली. 2015 मधील कॅनडा दौऱ्यादरम्यान उभय देशांमधील संबंध धोरणात्मक भागीदारीपर्यंत उंचावल्याचे नमूद करत पंतप्रधानांनी विविध क्षेत्रात द्विपक्षीय सहकार्य बळकट करण्याच्या महत्त्वावर भर दिला. उभय देशांमध्ये मैत्रीपूर्ण संबंध विकसित करण्याबाबत शिअर यांनी आपले विचार मांडले. शिअर यांचा 7 ते 13 ऑक्टोबरपर्यंतचा भारत दौरा सुखद राहील, अशा शुभेच्छा पंतप्रधानांनी दिल्या.
पंतप्रधानांनी ख्वाजा मोईनुद़दीन चिश्ती दर्ग्यावर अर्पण करण्यासाठी पाठवली चादर

पंतप्रधान नरेंद्र मोदी यांनी अज़मेर शरीफ येथे ख्वाजा मोईनुद़दीन चिश्ती दर्ग्यावर अर्पण करण्यासाठी आज चादर पाठवली. अल्पसंख्यक आणि संसदीय व्यवहार राज्यमंत्री मुख्तार अब्बास नक्वी आणि पंतप्रधान कार्यालयाचे राज्यमंत्री डॉ. जितेंद्र सिंह यांच्याकडे पंतप्रधानांनी ही चादर सुपूर्द केली. ख्वाजा मोईनुद़दीन चिश्ती दर्ग्याचा वार्षिक उर्स/उत्सव होत असून, ख्वाजा मोईनुद़दीन चिश्ती यांच्या जगभरातील अनुयायींना पंतप्रधानांनी शुभेच्छा दिल्या आहेत. “ भारताच्या महान आध्यात्मिक परंपरेचे ख्वाजा मोईनुद़दीन चिश्ती एक प्रतीक आहेत. गरीब नवाजने मानवतेच्या सेवेचा दाखवलेला मार्ग आगामी अनेक पिढयांना प्रेरणादायी ठरणारा आहे. यावर्षी उरूस / उत्सवाचे यशस्वी आयोजन व्हावे, यासाठी आपल्या शुभेच्छा,” असे पंतप्रधानांनी संदेशात म्हटले आहे.
भारत-बांग्लादेश सीमेवर व्यापारी पेठांच्या धर्तीवर हाट निर्मितीसाठीच्या सुधारित सामंजस्य कराराला मंत्रिमंडळाची मान्यता

भारत-बांग्लादेश सीमेवर व्यापारी पेठांच्या धर्तीवर सीमा हाट निर्मितीसाठीच्या आणि कार्य पध्दतीच्या सुधारित सामंजस्य कराराला मंत्रिमंडळाने मान्यता दिली आहे. दोन्ही देशातल्या सीमेजवळच्या दुर्गम भागातल्या जनतेच्या भरभराटीसाठी, स्थानिक बाजारपेठेमार्फत, स्थानिक उत्पादनाला पारंपरिक खरेदी-विक्रीतून प्रोत्साहन देण्याचा यामागचा उद्देश आहे. सध्या मेघालय आणि त्रिपुरा मध्ये प्रत्येकी दोन असे एकूण चार सीमा हाट सुरु आहेत.यामुळे समाजातल्या वंचित घटकांच्या आर्थिक परिस्थिती सुधारणा व्हायला मदत होणार आहे. सुधारित सामंजस्य करारामुळे आणखी सीमा हाट सुरु करायला कायदयाची चौकट लाभणार आहे.
पंतप्रधानांनी देशभरातल्या नागरिकांना नूतनवर्षानिमित्त साजऱ्या होणाऱ्या विविध सणांनिमित्त  शुभेच्छा दिल्या

पंतप्रधान नरेंद्र मोदी यांनी देशभरातल्या नूतनवर्षानिमित्त साजऱ्या होणाऱ्या विविध सणांनिमित्त शुभेच्छा दिल्या आहेत. “नूतनवर्ष साजरा करणाऱ्या देशभरातल्या सर्व नागरिकांना हार्दिक शुभेच्छा. हे नूतनवर्ष तुम्हा सर्वांच्या आयुष्यात आनंद आणि भरभराट घेऊन येवो. माझ्या सिंधी बांधवांना चेटी चांद या पवित्र सणाच्या हार्दिक शुभेच्छा. आम्ही प्रभू झुलेलाल ला नमन करतो आणि त्यांच्या आशिर्वादाची कामना करतो. महाराष्ट्रातल्या सर्व मित्रांना गुढी पाडव्याच्या शुभेच्छा. हे वर्ष आनंददायी आणि यशदायी ठरेल अशी मी आशा करतो. उगादी निमित्त सर्वांना शुभेच्छा. मला आशा आहे की हे नववर्ष आपल्या समाजात शांती आणि समृध्दी घेऊन येईल. नागरिकांना नवरेहच्या शुभेच्छा. मी प्रार्थना करतो. येणारे वर्ष तुमच्या जीवनात समृध्दी आणि सद्‌भावना घेऊन येवो . मणिपूरच्या लोकांना साजिबू चिरौबाच्या शुभेच्छा. आगामी वर्ष तुमच्या सर्व आशा-आकांक्षा पूर्ण करो.” असे पंतप्रधानांनी आपल्या शुभेच्छा संदेशात म्हटले आहे.
सिस्कोचे अध्यक्ष जॉन चाम्बर्स यांनी पंतप्रधान नरेंद्र मोदी यांची भेट घेतली

सिस्कोचे अध्यक्ष जॉन चाम्बर्स यांनी आज पंतप्रधान नरेंद्र मोदी यांची भेट घेतली. बैठकीदरम्यान चाम्बर्स यांनी पंतप्रधानांना सिस्कोच्या देश डिजिटायझेशन गतिवर्धन कार्यक्रमाचे घटक समजावून सांगितले आणि पंतप्रधानांची दृष्टी आणि डिजिटल इंडिया, कौशल्य भारत, स्टार्ट-अप-इंडिया, स्मार्ट शहर आणि सायबर सुरक्षा उपक्रमांसारख्या उपक्रमांशी कशाप्रकारे हा कार्यक्रम एकसंगत आहे हे सांगितले. सिस्को च्या या उपक्रमाचे पंतप्रधानांनी कौतुक केले आणि त्याच्या फायद्याची प्रशंसा केली. अनुदानामध्ये होणारी गळती थांबवण्यासाठी डिजिटल तंत्रज्ञान उपयुक्त असल्याचे मोदी म्हणाले. सायबर सुरक्षा क्षेत्रातल्या सहकार्याच्या शक्यतांबाबत देखील यावेळी मोदींनी चर्चा केली.
प्रख्यात संगीतकार रवींद्र जैन यांच्या निधनाबद्दल पंतप्रधानांकडून शोक

प्रसिध्द संगीतकार रवींद्र जैन यांच्या निधनाबद्दल पंतप्रधान नरेंद्र मोदी यांनी शोक व्यक्त केला आहे. वैविध्यपूर्ण संगीत आणि झुंजार वृत्तीसाठी रवींद्र जैन सर्वांच्या कायम स्मरणात राहतील. त्यांच्या निधनाच्या वृत्ताने दु:ख झाले. त्यांचे कुटुंबिय आणि चाहत्यांच्या दु:खात आपण सहभागी असल्याचे पंतप्रधानांनी म्हटले आहे.
केंद्रीय कर्मचाऱ्‍यांच्या महागाई भत्त्यामध्ये अतिरिक्त एक टक्का वृद्धीला केंद्रीय मंत्रिमंडळाची मान्यता

पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीत केंद्रीय कर्मचा-यांच्या महागाई भत्त्यामध्ये अतिरिक्त 1 टक्का वृद्धीला मान्यता देण्यात आली. या निर्णयाचा लाभ केंद्रीय निवृत्तीवेतनधारकांनाही मिळणार आहे. ही वाढ 1 जुलै, 2017 पासून लागू होणार आहे. सातव्या वेतन आयोगाने केलेल्या शिफारसींनुसार हा अतिरिक्त महागाई भत्ता वाढविण्यात आला आहे. वाढीव महागाई भत्त्यामुळे सरकारच्या तिजोरीवर या आर्थिक वर्षामध्ये उर्वरित 8 महिन्यांच्या म्हणजे जुलै 2017 ते फेब्रुवारी 2018 या काळात 3068.26 आणि 2045.50 कोटी रुपयांचा बोजा पडणार आहे. याचा लाभ 49.26 केंद्रीय कर्मचारी आणि 61.17 लाख निवृत्ती वेतनधारकांना मिळणार आहे.
राज्यसभेच्या नवीन नामनिर्देशित सदस्यांचे पंतप्रधानांनी केले अभिनंदन

नवी दिल्ली, 6 जुलै 2022 विविध क्षेत्रातील मान्यवरांचे राज्यसभेवर नामांकन झाल्याबद्दल पंतप्रधान नरेंद्र मोदी यांनी त्यांचे अभिनंदन केले आहे.धावपटू पी.टी. उषा, संगीतकार इलायाराजा, परोपकारी कार्य करणारे आणि समाजसेवक वीरेंद्र हेगडे, चित्रपट दिग्दर्शक आणि पटकथा लेखक व्ही. विजयेंद्र प्रसाद गारु हे राज्यसभेसाठी नामनिर्देशित उमेदवार आहेत. पंतप्रधानांनी ट्विट केले; "उल्लेखनीय योगदान दिलेल्या पीटी उषा जी प्रत्येक भारतीयासाठी प्रेरणा आहेत.क्रीडा क्षेत्रातील त्यांची कामगिरी सर्वश्रुत आहे पण गेल्या अनेक वर्षांपासून नवोदित खेळाडूंना मार्गदर्शन करण्याचे त्यांचे कार्य तितकेच कौतुकास्पद आहे.राज्यसभेवर नामांकन झाल्याबद्दल त्यांचे अभिनंदन. @PTUshaOfficial" "@ilaiyaraaja इलायाराजा जी यांच्या सर्जनशील प्रतिभेने पिढ्यानपिढ्या लोकांना मोहीत केले आहे. त्यांची कामे अनेक भावना सुंदररित्या प्रतिबिंबित करतात. तितकाच प्रेरणादायी आहे त्याचा जीवन प्रवास – त्यांची जडणघडण विनयशील पार्श्वभूमीतून झालेली आहे आणि त्यांनी खूप काही साध्य केले आहे. त्यांना राज्यसभेवर नामांकन मिळाल्याचा आनंद आहे." "वीरेंद्र हेगडे जी समाजसेवेच्या क्षेत्रात आघाडीवर आहेत. मला धर्मस्थळ मंदिरात प्रार्थना करण्याची आणि आरोग्य, शिक्षण आणि संस्कृतीसाठी ते करत असलेल्या महान कार्याचे साक्षीदार होण्याची संधी मिळाली आहे. ते संसदीय कामकाज नक्कीच समृद्ध करतील. "व्ही. विजयेंद्र प्रसाद गारु हे अनेक दशकांपासून सर्जनशील जगताशी संबंधित आहेत.त्यांच्या कलाकृतींनी भारताच्या वैभवशाली संस्कृतीचे दर्शन घडवले असून जागतिक स्तरावर ठसा उमटवला.राज्यसभेवर नामांकन झाल्याबद्दल त्यांचे अभिनंदन."
विदेशी गुंतवणूक प्रोत्साहन मंडळ बरखास्त करण्याला केंद्रीय मंत्रिमंडळाची मान्यता

विदेशी गुंतवणूक प्रोत्साहन मंडळ बरखास्त करण्याला केंद्रीय मंत्रिमंडळाने मान्यता दिली आहे. थेट परकीय गुंतवणुकीबाबतच्या प्रस्तावांवर संबंधित मंत्रालयानी, औद्योगिक धोरण आणि प्रोत्साहन विभाग आणि वाणिज्य मंत्रालयाशी सल्लामसलत करून त्यासंदर्भात कार्यवाही करायची आहे. यामुळे विदेशी गुंतवणूकदारांना भारत हे गुंतवणुकीसाठी अधिक आकर्षक ठिकाण वाटेल आणि थेट परकीय गुंतवणुकीचा ओघ वाढेल. मंत्रिमंडळाच्या आजच्या निर्णयामुळे भारतात व्यवसाय करणे अधिक सुलभ होणार आहे. विदेशी गुंतवणूक प्रोत्साहन मंडळ बरखास्त करण्याच्या प्रस्तावाला केंद्रीय मंत्रिमंडळाच्या 24 मे 2017 ला झालेल्या बैठकीतच मंजूरी मिळाली होती.
लखनौमध्ये ई-रिक्षा वितरण कार्यक्रमाला पंतप्रधानांची उपस्थिती; पंतप्रधानांनी रिक्षाचालक आणि त्यांच्या कुटुंबियांशी साधला संवाद

भारतीय मायक्रो क्रेडिटने लखनौमध्ये आयोजित केलेल्या ई-रिक्षा वितरण कार्यक्रमाला पंतप्रधान नरेंद्र मोदी आज उपस्थित राहिले. यावेळी पंतप्रधानांनी रिक्षा चालकांच्या कुटुंबियांशी संवाद साधला. या संवादादरम्यान पंतप्रधानांनी अतिरिक्त कमाईची बचत, मुलांचे शिक्षण आदि विषयांवर त्यांच्याशी चर्चा केली. आज सर्वाधिक वेगाने वाढणारी अर्थव्यवस्था म्हणून भारताकडे संपूर्ण जग पहात आहे, याचा उल्लेख यावेळी पंतप्रधानांनी केला. जागतिक मंदी असून सुध्दा ही प्रगती होत असलयाचे त्यांनी सांगितले. गरिबांचे कल्याण आणि युवकांसाठी रोजगार हे सरकारचे प्रमुख उद्दिष्ट असल्याचे पंतप्रधानांनी नमूद केले. युवकांनी नोकऱ्या शोधण्यापेक्षा नोकऱ्या निर्माण केल्या पाहिजेत असे सांगत पंतप्रधान म्हणाले की यासाठी सरकार प्रयत्नशील आहे. प्रधानमंत्री मुद्रा योजना सुरु झाल्यापासून वर्षभरातच 2 कोटी लोकांना याचा लाभ झाल्याचे पंतप्रधानांनी सांगितले. ज्या लोकांना आज ई-रिक्षा वितरित झाल्या आहेत, हा केवळ पेडल रिक्षा ते ई-रिक्षा असा साधा बदल नसून ही एक परिवर्तनीय प्रगती असल्याचे पंतप्रधान म्हणाले. यावेळी पंतप्रधानांच्या हस्ते निवडक लाभार्थ्यांना प्रतिकात्मक रुपे कार्ड आणि सामाजिक सुरक्षा योजना भेट म्हणून देण्यात आल्या. यावेळी पंतप्रधानांनी 2100 ई-रिक्षांच्या रॅलीला हिरवा झेंडा दाखवला.
भारत -फिनलँड व्हर्च्युअल शिखर परिषदेत  पंतप्रधानांचे उद्घाटनपर भाषण

महामहीम, नमस्कार! तुमच्या टिप्पणीबद्दल खूप-खूप आभार महामहिम, कोविड-19 मुळे फिनलंडमध्ये झालेल्या जीवितहानीबद्दल संपूर्ण भारताच्या वतीने माझ्या हार्दिक संवेदना. तुमच्या नेतृत्वाखाली फिनलंडने या महामारीचा कुशलतेने सामना केला आहे. त्यासाठी मी तुमचे अभिनंदन करतो. महामहिम, या महामारीदरम्यान भारताने आपल्या देशांतर्गत संघर्षाबरोबरच जागतिक गरजांकडेही लक्ष दिले आहे. गेल्या वर्षी आम्ही 150 पेक्षा अधिक देशांना औषधे आणि अन्य आवश्यक सामग्री पाठवली होती. आणि अलिकडेच आम्ही सुमारे 70 देशांना भारतात निर्मित लसीचे 58 दशलक्षहून अधिक डोस पाठवले आहेत. मी तुम्हाला आश्वासन देऊ इच्छितो की आम्ही आमच्या क्षमतेनुसार संपूर्ण मानवजातीला यापुढेही मदत करत राहू. महामहीम, फिनलंड आणि भारत हे दोन्ही देश एक नियम -आधारित , पारदर्शक , मानवतावादी आणि लोकशाहीप्रधान जागतिक व्यवस्थेवर विश्वास ठेवतात. तंत्रज्ञान नवसंशोधन , स्वच्छ ऊर्जा, पर्यावरण, शिक्षण यांसारख्या क्षेत्रात आपल्यामध्ये मजबूत सहकार्य आहे. कोविड नंतरच्या काळात जागतिक आर्थिक सुधारणांसाठी सर्व क्षेत्र खूप महत्वपूर्ण असतील. स्वच्छ ऊर्जा क्षेत्रात फिनलंड जागतिक स्तरावर आघाडीवर आहे. आणि भारताचा एक महत्त्वपूर्ण भागीदारही आहे. आणि तुम्ही हवामान विषयक चिंता व्यक्त केली , मी कधीकधी आमच्या मित्रांबरोबर विनोदाने म्हणतो की आपण निसर्गाबरोबर एवढा अन्याय केला आहे आणि निसर्ग इतका रागावलेला आहे कि आज आपल्या सर्व मानवजातीला, आपल्याला तोंड दाखवण्यासाठी लायक ठेवलेले नाही आणि म्हणूनच आपल्याला सर्वांना आपल्या तोंडावर मास्क लावून, आपले तोंड लपवून फिरावे लागत आहे कारण आपण निसर्गावर अन्याय केला आहे . हे मी माझ्या मित्रांशी चेष्टा मस्करी करताना कधीकधी बोलत असतो. भारतात आम्ही हवामान विषयक उद्दिष्टे साध्य करण्यासाठी महत्वाकांक्षी लक्ष्य निर्धारित केले आहेत. नवीकरणीय ऊर्जा क्षेत्रात आम्ही 2030 पर्यंत 450 गिगावॅट स्थापित क्षमतेचे लक्ष्य ठेवले आहे. आंतरराष्ट्रीय सहकार्य वाढवण्यासाठी आम्ही आंतरराष्ट्रीय सौर आघाडी आणि आपत्ती प्रतिबंधक पायाभूत विकास आघाडी सारखे उपक्रम हाती घेतले आहेत. मी फिनलँडला ISA आणि CDRI मध्ये सहभागी होण्याचे आवाहन करतो. फिनलंडची क्षमता आणि विशेषज्ञता याचा आंतरराष्ट्रीय संस्थांना लाभ मिळेल. महामहीम, फिनलंड नवीन आणि उदयोन्मुख तंत्रज्ञान, डिजिटल पायाभूत सुविधा, शिक्षण आणि कौशल्य विकास या क्षेत्रात अव्वल स्थानी आहे. या सर्व क्षेत्रात आपल्यामध्ये सहकार्याच्या संधी आहेत. मला आनंद आहे की आज आपण ICT, मोबाईल तंत्रज्ञान आणि डिजिटल शिक्षण क्षेत्रात एक नवीन भागीदारी घोषित करत आहोत. आपले शिक्षण मंत्रालय देखील एक उच्च स्तरीय संवाद सुरु करत आहेत. मला आशा आहे की आजच्या आपल्या शिखर परिषदेमुळे भारत-फिनलंड संबंधांच्या विकासाला गती मिळेल. महामहीम, आज ही आपली पहिलीच भेट आहे. आपण प्रत्यक्ष भेटलो तर बरे होईल. मात्र मागील एक वर्षात आपल्याला सर्वाना तंत्रज्ञानाच्या माध्यमातून भेटण्याची सवय लागली आहे. मात्र मला आनंद झाला आहे की आपल्याला लवकरच पोर्तुगालमध्ये भारत-युरोपीय महासंघ शिखर परिषद आणि डेनमार्क मध्ये भारत -नॉर्डिक शिखर परिषदेदरम्यान भेटण्याची संधी मिळेल. मी तुम्हाला भारत भेटीचे निमंत्रण देखील देतो. जेव्हा शक्य असेल तुम्ही जरूर भारत भेटीवर या. मी प्रारंभिक भाषण इथेच संपवतो. आता पुन्हा पुढील सत्रात आपण पुढील चर्चा करू. खूप-खूप धन्यवाद.
अफगाणिस्तानचे परराष्ट्र व्यवहार मंत्री सलाहुद्दिन  रबानी  यांनी साधला पंतप्रधानांशी संवाद

अफगाणिस्तानचे पराष्ट्र व्यवहार मंत्री सलाहुद्दिन यांनी आज पंतप्रधान नरेंद्र मोदी यांच्याशी संवाद साधला. भारताचे अफगाणिस्तानशी दृढ संबंध असल्याचा पंतप्रधानांनी यावेळी पुनरुच्चार केला. अफगाणिस्तान आणि तेथील नागरिकांवर लादलेल्या दहशतवादाविरोधातील लढयाला भारताचा ठाम पाठिंबा असल्याचेही पंतप्रधानांनी सांगितले. शांततापूर्ण, एकात्मिक लोकशाही प्रदान आणि समृध्द देश उभारण्याच्या प्रयत्नांमध्ये अफगाणिस्तान आणि तेथील नागरिकांना मानवतेच्या आणि विकासात्मक पातळीवर भारत पूर्ण सहाय्य करेल याचाही पंतप्रधानांनी पुनरुच्चार केला. परराष्ट्र व्यवहार मंत्री रबानी यांनी पंतप्रधानांना अफगाणिस्तानमधील परिस्थितीबाबत माहिती दिली. अफगाणमधील शांती प्रक्रिया ही अफगाणच्या नेतृत्वाखाली, अफगाणच्या स्वायत्ततेने आणि अफगाणच्या नियंत्रणाखालीच राबविली जावी याबाबत दोन्ही नेत्यांचे एकमत झाले. भारत-अफगाणिस्तान धोरणात्मक भागिदारी परिषदेच्या दुसऱ्या बैठकीत सहभागी होण्यासाठी रबानी भारतात आले असून भारताच्या परराष्ट्र व्यवहार मंत्र्यांसह ते या परिषदेचे अध्यक्षपद भूषवतील.
पॅरा आशियाई-2018 क्रीडा स्पर्धेतल्या पदक विजेत्या क्रीडापटूंचा पंतप्रधानांच्या हस्ते गौरव

पॅरा आशियाई-2018 क्रीडा स्पर्धेमध्ये पदक विजेत्या क्रीडापटूंनी आज पंतप्रधान नरेंद्र मोदी यांची भेट घेतली. या सर्व गुणी खेळाडूंचा पंतप्रधानांनी सत्कार केला. देशासाठी या खेळाडूंनी पदकाची कमाई केल्याबद्दल पंतप्रधानांनी आनंद व्यक्त केला. या खेळाडूंची मानसिक शक्ती चांगली सुदृढ असल्यामुळेच त्यांना हे स्पर्धेमध्ये यश मिळू शकले आहे. अनेक पदकांची कमाई करून या खेळाडूंनी संपूर्ण जगामध्ये भारताचे नाव उज्ज्वल केले आहे. क्रीडा स्पर्धेत पदक विजेत्या खेळाडूंना प्रशिक्षण देणाऱ्या प्रशिक्षकांचेही पंतप्रधान मोदी यांनी कौतुक केले. क्रीडापटूंनी आपल्यातली जिंकण्याची वृत्ती आधीच कायम ठेवावी, ती वाढवावी आणि भविष्यात यशाचे यापेक्षाही उंच शिखर गाठण्याची जिद्द मनाशी बाळगावी, असे आवाहन पंतप्रधान मोदी यांनी यावेळी केली.
कोलकात्यातील  बांधकाम सुरु असलेला उड्डाण पूल कोसळल्याने उद्‌भवलेल्या परिस्थितीविषयी  पंतप्रधानांनी  पश्चिम बंगालच्या मुख्यमंत्र्यांशी  चर्चा केली; केंद्राकडून सर्वतोपरी सहाय्य देण्याचे आश्वासन दिले

पंतप्रधान नरेंद्र मोदी यांनी कोलकात्यातल्या बांधकाम सुरु असलेला उड्डाण पूल कोसळल्याने निर्माण झालेल्‍या परिस्थितीविषयी पश्चिम बंगालच्या मुख्यमंत्री ममता बॅनर्जी यांच्याशी चर्चा केली. कोलकात्यातील दुर्घटनेविषयी तीव्र दु:ख व्यक्त करुन, केंद्राकडून सर्वतोपरी सहाय्य देण्याचे आश्वासन पंतप्रधानांनी दिले.
संसदेच्या हिवाळी अधिवेशनाच्या प्रारंभी संसद भवनाबाहेर पंतप्रधानांचा प्रसार माध्यम प्रतिनिधींशी संवाद

मित्रहो सुप्रभात, शक्यतो दिवाळीसोबतच थंडीचे दिवसही सुरु होतात. मात्र जागतिक तापमानवाढ आणि वातावरणातील बदलांच्या परिणामी अजून फारशी थंडी जाणवत नाही. मात्र आपले हिवाळी अधिवेशन सुरु होते आहे. 2017 साली सुरु होणारे हे हिवाळी अधिवेशन 2018 मध्येही सुरु राहिल, असा मला विश्वास वाटतो. दुरगामी परिणाम करणारे महत्वपूर्ण विषय या सदनात पटलावर येतील, त्यावर चांगली आणि सकारात्मक चर्चा होईल, नाविन्यपूर्ण सूचनांचा त्यात समावेश असेल आणि संसदेचा वेळ देशासाठी सत्कारणी लागेल, असे मला वाटते. काल सुद्धा आमची सर्वपक्षीय बैठक झाली, त्यातही देशाला प्रगती पथावर नेण्याच्या दिशेने सदनाच्या या अधिवेशनाचा सकारात्मक वापर व्हावा, असाच सुर होता. संसदेचे हे हिवाळी अधिवेशन सकारात्मक असेल, त्यामुळे देशाला लाभ होईल, लोकशाही अधिक सक्षम होईल आणि सर्व सामान्य नागरिकांच्या आशा-आकांक्षा पूर्ण करता येतील, असा विश्वास प्राप्त होईल, असे मला वाटते. अनेकानेक आभार.
न्यायमूर्ती रंजन गोगोई यांची भारताच्या  मुख्य  न्यायाधीश पदी  नियुक्ती

भारताचे राष्ट्रपती श्री रामनाथ कोविंद यांनी भारताच्या मुख्य न्यायधीशपदी श्री रंजन गोगई यांची नियुक्ती केली असून ते आपला कार्यभार, वर्तमानन्यायाधीश दीपक मिश्रा यांच्या सेवा निवृत्तीनंतर म्हणजे दिनांक ऑक्टोबर ३, २०१८ ला स्वीकारतील. दिनांक १८ नोव्हेंबर, १९५४ रोजी जन्मलेल्या न्यायमूर्ती गोगोई यांनी १९७८ मध्ये वकील म्हणून नोंदणी केली होती. ते गौहाटी उच्चन्यायालयात संवैधानिक, कर आकारणी आणि कंपनी याविषयांवर अभ्यास करीत होते. २८ फेब्रुवारी, २००१ रोजी त्यांना गौहाटी उच्च न्यायालयाचे स्थायी न्यायाधीश म्हणून नियुक्त करण्यात आले. 9 सप्टेंबर 2010 रोजी त्यांना पंजाबआणि हरियाणा हायकोर्टात स्थानांतरित करण्यात आले. 12 फेबुवारी, 2011 रोजी त्यांची पंजाब आणि हरियाणा उच्च न्यायालयाच्या मुख्यन्यायमूर्ती पदी नियुक्त करण्यात आली. त्यांची 23 एप्रिल 2012 रोजी सर्वोच्च न्यायालयाचे न्यायाधीश म्हणून नियुक्ती झाली.
पंतप्रधानांनी ‘मन की बात’ कार्यक्रमात आत्मनिर्भर भारत ॲप निर्माण प्रतियोगितेअंतर्गत विकसित केलेल्या ॲपची प्रशंसा केली

पंतप्रधान नरेंद्र मोदी आजच्या मन की बात कार्यक्रमात म्हणाले की, आत्मनिर्भर भारत ॲप निर्माण प्रतियोगितेअंतर्गत युवकांनी उत्साहाने सहभाग घेतला. दोन तृतीयांश प्रवेशिका श्रेणी-II आणि श्रेणी-III शहरांमधून आल्याचे निरीक्षण त्यांनी नोंदवले. विविध प्रवर्गातील 24 पेक्षा अधिक ॲप्सना पुरस्कार प्रदान करण्यात आले, श्रोत्यांनी या ॲपचा वापर करावा, असे पंतप्रधान म्हणाले. पंतप्रधानांनी यापैकी बऱ्याच ॲपविषयी सांगितले, कुटूकी कीडस लर्निंग ॲप -हा ॲप बालकांच्या शिक्षणासाठी संवादात्मक ॲप आहे, मायक्रो ब्लॉगिंग प्लॅटफॉर्मवरील कु कू कू , चिंगारी ॲप हे युवावर्गात लोकप्रिय होत आहेत. शासकीय योजनांच्या माहितीसाठी ‘आस्क सरकार’ नावाचा ॲप आहे, स्टेप सेट गो, हा शारिरीक तंदुरुस्तीसंदर्भातील ॲप आहे. पंतप्रधान म्हणाले, आजचे लहान-लहान स्टार्टअप्स उद्या मोठ-मोठ्या कंपन्यांमध्ये रुपांतरीत होतील आणि जगामध्ये भारताची वेगळी ओळख बनेल. आज जगातील मोठ्या कंपन्या, एकेकाळी स्टार्ट अप्स होत्या, असे ते म्हणाले.
नेपाळचे माजी पंतप्रधान शेर बहादूर देऊबा यांनी पंतप्रधान नरेंद्र मोदी यांची भेट घेतली

नेपाळचे माजी पंतप्रधान शेर बहादूर देऊबा यांनी काल पंतप्रधान नरेंद्र मोदी यांची भेट घेतली. भूकंपानंतर नेपाळच्या पुनर्बांधणीच्या कार्यात सहकार्य करण्यासाठी भारत कटीबध्द आहे, असे पंतप्रधान नरेंद्र मोदी यावेळी म्हणाले. रेंगाळलेले घटनात्मक मुद्दे सोडविण्याबाबत नेपाळने केलेल्या प्रगतीबाबत पंतप्रधान नरेंद्र मोदी यांनी प्रशंसा केली. तसेच यासंदर्भातील मुद्दे लवकरात लवकर सहकार्याने हाताळले जातील अशी आशा मोदी यांनी व्यक्त केली.
पंतप्रधानांनी प. बंगालमधल्या जलपायगुडीला भेट दिली

पंतप्रधान नरेंद्र मोदी यांनी आज जलपायगुडीला भेट दिली. राष्ट्रीय महामार्ग 31 डी च्या फलाकाता-सलसलाबारी भागाच्या चौपदरीकरणाची पायाभरणी केली. तसेच उच्च न्यायालयाच्या नवीन पीठाचे उद्‌घाटन त्यांनी केले. फलाकाता-सलसलाबारी हा 41.7 कि.मी. लांबीचा मार्ग राष्ट्रीय महामार्ग विकास प्रकल्पाच्या दुसऱ्या टप्प्यातील पूर्व-पश्चिम कॉरिडॉरचा भाग आहे. बांधा-वापरा-हस्तांतरीत करा तत्त्वावर अडीच वर्षात हा प्रकल्प पूर्ण केला जाईल. या प्रकल्पामुळे सलसलाबारी आणि अलिपूरदुआर ते सिलीगुडी हे अंतर 50 कि.मी. ने कमी होईल. जलपायगुडी येथील कलकत्ता उच्च न्यायालयाच्या सर्किट बेंचमुळे उत्तर बंगालमधील दार्जिलिंग, कलिमपोंग, जलपायगुडी आणि कुच बिहारच्या जनतेला जलदगतीने न्याय मिळू शकेल. सध्या या चार जिल्ह्यातल्या नागरिकांना 600 कि.मी. अंतरावरील कलकत्ता उच्च न्यायालयात जावे लागते. या पीठामुळे हे अंतर 100 कि.मी. पर्यंत कमी होईल.
पंतप्रधान नरेंद्र मोदी यांच्याकडून काश्मिरी पंडित समुदायाला ज्येष्ठ अष्टमी निमित्त शुभेच्छा

पंतप्रधान नरेंद्र मोदी यांनी काश्मिरी पंडित समुदायाला ज्येष्ठ अष्टमी निमित्त शुभेच्छा दिल्या आहेत. “शुभेच्छा, विशेषकरून काश्मिरी पंडित समुदायाला,ज्येष्ठ अष्टमीच्या विशेष प्रसंगी शुभेच्छा. माता खीर भवानीच्या आशीर्वादाने प्रत्येकजण आनंदी, आरोग्यसंपन्न आणि समृध्द राहो”, असे पंतप्रधानांनी म्हटले आहे.
तामिळनाडूध्ये अतिवृष्टी आणि पुरामुळे बाधित झालेल्‍यांना पंतप्रधान राष्ट्रीय सहाय्यता  निधीमधून सानुग्रह मदत जाहीर

पंतप्रधान नरेंद्र मोदी यांनी तामिळनाडूमध्ये अतिवृष्टी आणि पुरामध्ये मृत्यूमुखी पडलेल्यांच्या कुटुंबियांना पंतप्रधान राष्ट्रीय सहाय्यता निधीमधून प्रत्येकी दोन लाख रुपये सानुग्रह मदतीची घोषणा केली आहे. या पुरामध्ये जखमी झालेल्यांना पंतप्रधानांच्या राष्ट्रीय सहाय्यता निधीमधून प्रत्येकी 50 हजार रुपये सानुग्रह मदतीलाही मंजुरी देण्यात आली आहे.
नागालँड विधानसभेचे अध्यक्ष विखो-ओ-योशू यांच्या निधनाबद्दल पंतप्रधानांकडून शोक व्यक्त

नागालँड विधानसभेचे अध्यक्ष विखो-ओ-योशू यांच्या निधनाबद्दल पंतप्रधान नरेंद्र मोदी यांनी दु:ख व्यक्त केले आहे. “नागालँड विधानसभेचे अध्यक्ष विखो-ओ-योशु यांच्या निधनाचे वृत्त ऐकून दुःख झाले. ते एक अतिशय मेहनती नेते होते, ज्यांनी आपले जीवन नागालँडच्या प्रगतीसाठी वाहून घेतले. या दुःखाच्या प्रसंगी त्यांच्या कुटुंबियांप्रती शोकभावना मी व्यक्त करतो. त्यांच्या आत्म्याला शांती लाभो”, असे पंतप्रधानांनी आपल्या शोकसंदेशात म्हटले आहे.
गुरु नानक जयंतीनिमित्त पंतप्रधानांकडून शुभेच्छा

गुरु नानक जयंती निमित्त पंतप्रधान नरेंद्र मोदी यांनी जनतेला शुभेच्छा दिल्या आहेत. ‘गुरुनानक जयंतीनिमित्त सर्वांना माझ्याकडून शुभेच्छा. सेवा, करूणा आणि सलोखा हा गुरुनानक देव यांचा संदेश सदैव प्रेरणादायी आहे’, असे पंतप्रधानांनी आपल्या शुभेच्छा संदेशात म्हटले आहे.
आयुष्मान भारतमुळे छत्तीसगडमधील 21 वर्षाच्या मुलाचे वाचले प्राण

21 वर्षीय संजय व्हर्गम याला 14 फेब्रुवारी 2019 रोजी गेल्या एक ते दोन वर्षात छातीत दुखणे, धाप लागणे, चक्कर येणे तसेच श्वास घ्यायला त्रास होत असल्यामुळे रुग्णालयात दाखल करण्यात आले. पूर्ण तपासणीनंतर त्याला हृदयात डबल व्हॉल्व्ह रिप्लेसमेंटची गरज असल्याचे निदान झाले. अतिशय गरीब कुटुंबातील असल्यामुळे डॉक्टरांनी लिहून दिलेले उपचार घेणे त्याला परवडणारे नव्हते त्यामुळे तो आणि त्याचे कुटुंब निराश होऊन त्यांच्या गावात परत गेले. मात्र, खेड्यात गेल्यानंतर त्यांना PM-JAY योजनेची माहिती मिळाली आणि संजय आणि त्याच्या कुटुंबियांसाठी ते वरदानच ठरले. या शस्त्रक्रियेसाठी एरवी दोन लाख रुपये खर्च आला असता मात्र PM-JAY अंतर्गत 18 फेब्रुवारी 2019 रोजी त्याच्यावर मोफत शस्त्रक्रिया करण्यात आली. सध्या तो वेदनामुक्त असून आनंदी आणि आरोग्यदायी आयुष्य जगत आहे. पंतप्रधानांना जगातल्या सर्वाधिक मोठ्या (10.74 कोटी लाभार्थी) आरोग्य योजनेच्या यशोगाथा सांगणाऱ्या 31 जणांमध्ये त्याचा समावेश होता. आयुष्मान भारत प्रधानमंत्री जन आरोग्य योजनेत 16 हजार 85 हॉस्पिटलचा समावेश असून आतापर्यंत 41 लाख लाभार्थ्यांवर उपचार करण्यात आले असून 10 कोटींहून अधिक ई-कार्ड वितरित करण्यात आली आहेत. आयुष्मान भारत अंतर्गत देशभरात 20 हजार 700 हून अधिक आरोग्य केंद्र कार्यरत आहेत.
राष्ट्रकवी दिनकर यांच्या जयंतीनिमित्त पंतप्रधानांकडून आदरांजली

राष्ट्रकवी रामधारी सिंह दिनकर यांच्या जयंतीनिमित्त पंतप्रधान नरेंद्र मोदी यांनी त्यांना आदरांजली वाहिली आहे. “हिंदी भाषा आणि साहित्य क्षेत्रात दिनकर यांनी अमूल्य योगदान दिले असून त्यांच्या रचनांनी देशाला प्रेरणा दिली आहे” अशा शब्दात पंतप्रधानांनी त्यांना आदरांजली वाहिली आहे.